Аделберт фон Шамисо
Песен на нощния пазач

Превод от немски: Венцеслав Константинов, —

chitanka.info

        Угасете светлините

        И разпалете огъня.

                                                Беранже

Без злоба чуйте, добри хора,

Какво камбаните говорят:

        Вървете, не правете свада,

        Държавата ни да не страда.

                На йезуитите, хвала!

Днес трябва ни народ послушен,

Не просветен, а благодушен;

        Ако сте учени — добре,

        Но никой да не разбере.

                На йезуитите, хвала!

Царува Господ в небесата,

А ние тука на земята

        И абсолютен ще е кралят,

        Ако реда ни не развалят.

                На йезуитите, хвала!

Ще имате добра изгода,

Ако крепите небосвода;

        Но светлините угасете

        И вред огньове разпалете.

                На йезуитите, хвала!

Чрез клади Бога ще спасим,

Сектантите ще вразумим

        И философите докрай —

        По стария ни обичай.

                На йезуитите, хвала!

Та, господа, добри бъдете,

Вървете си по домовете

        И спете цяла нощ спокойно,

        Защото пазим ви достойно.

                На йезуитите, хвала!

1826

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.